Eile kogunes Euroopa Käsipalliliidu täitevkomitee videokonverentsiks, et paika panna rahvusvahelise hooaja edasine plaan. Kokkuvõtteks jõuti järeldusele, et juunis ühtegi võistlust pidada ei ole võimalik ning mitmed turniirid lükati edasi või tühistati. Nüüd vaatab Käsipall24.ee peale otsustele, mis puudutasid rahvuskoondisi.
Meeste 2021. aasta maailmameistrivõistlused Egiptuses
- Euroopa kvalifikatsioonid, kus Läti mänginuks esimeses ringis Iisraeliga ning võidu korral kohtunuks Portugaliga koha eest finaalturniiril, tühistati.
- Meeste 2020. aasta Euroopa meistrivõistluste tulemuste põhjal pääsesid maailmameistrivõistlustele Sloveenia, Saksamaa, Portugal, Rootsi, Austria, Ungari, Valgevene, Island, Tšehhi, Prantsusmaa
- Hispaania, Horvaatia, Norra ja Taani olid juba eelnevalt kvalifitseerinud.
2022. aasta Euroopa meistrivõistluste kvalifikatsiooniturniir
Teatavasti alistas Eesti koondis Luksemburgi ning pääses kvalifikatsiooniturniiril järgmisesse ringi. Algselt aprillis toimuma pidanud loosimine lükati edasi 16. juuniks. Enne seda kuupäeva peab EHF tegema otsused, kuidas ja millal kohtumised läbi viiakse.
Naiste 2020. aasta Euroopa meistrivõistlused
- Kvalifikatsiooniturniir tühistati
- Põhinedes 2018. aasta Euroopa meistrivõistluste tulemustele pääsesid finaalturniirile Prantsusmaa, Venemaa, Holland, Rumeenia, Rootsi, Ungari, Montenegro, Saksamaa, Serbia, Hispaania, Sloveenia, Poola, Tšehhi ja Horvaatia.
- Norra ja Taani kvalifitseerusid korraldajatena. Alagruppide loosimine toimub 18. juunil Viinis.
Noorte turniirid
- Tüdrukute U16 Euroopa lahtised meistrivõistlused, mis oleksid pidanud toimuma juunis/juulis on tühistatud.
- Poiste U18 ja U20 turniiride kohta võetakse lõplik otsus vastu juunis toimuval kohtumisel